Þýski rithöfundurinn , blaðamaðurinn og sagnakonan Anne Siegel heimsótti safnahúsið á dögunum og las upp úr bók sinni Frauen Fische Fjorde . Í bókinni fjallar Anne um sögu þýskra kvenna sem komu hingað til lands á eftirstríðsárunum . Þann 8. júní 1949 lagði strandferðaskipið Esja að höfn í Reykjavík Innanborðs voru 130 þýskar konur og 50 karlmenn sem komu hingað á vegum Búnaðarfélagsins til að starfa sem landbúnaðarverkamenn . Alls komu 314 þýskir verkamenn til landsins 1949 og var þetta stærsti hópur útlendinga sem komið hafði til Íslands fram að þeim tíma , fyrir utan hernámslið Breta og Bandaríkjamanna . Margir settust hér að fyrir fullt og allt og fyrir tíu árum voru afkomendur Þjóðverjanna taldir a.m.k. 2000 manns . Í bókinni gerir Anne sögu þessara þýsku kvenna skil . Þetta er saga kvenna sem af ýmsum ástæðum yfirgáfu Þýskaland eftirstríðsáranna og fluttu til þessarar afskekktu eyju sem sumar hverjar vissu ekki einu sinni hvar var . Anne hitti bæði þýska landnema og afkomendur þeirra þegar hún vann að verkinu og segir sögu þessa fólks á einstaklega lifandi hátt . Héraðsskjalasafn Austfirðinga , Minjasafn Austurlands og Bókasafn Héraðsbúa stóðu saman að viðburðinum sem var vel sóttur .